บอนด์นิวซีแลนด์ฟื้น กองทุนทิสโก้เข้าเป้ากำไร6%
โพสต์ทูเดย์ &#8212; บลจ.ทิสโก้นครหลวงไทย โล่งอก! กองทุนพันธบัตรนิวซีแลนด์ฟื้น หลังที่ผ่านมาเจ๊งค่าเงินต้องยืดอายุออก เข้าเป้าแล้ว 6% เตรียมปิดกองทุน
25 ก.ย. 2552

โพสต์ทูเดย์ — บลจ.ทิสโก้นครหลวงไทย โล่งอก! กองทุนพันธบัตรนิวซีแลนด์ฟื้น หลังที่ผ่านมาเจ๊งค่าเงินต้องยืดอายุออก เข้าเป้าแล้ว 6% เตรียมปิดกองทุน 
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า จากภาวะเศรษฐกิจโลกที่ชะลอตัวในช่วงที่ผ่านมา ส่งผลให้ราคาหน่วยลงทุนของกองทุนเปิดทิสโก้ พันธบัตรนิวซีแลนด์ (TISCONZ) ปรับตัวลดลงต่อเนื่อง เพราะผู้ลงทุนทั่วโลกหันไปถือเงินสกุลเหรียญสหรัฐ เป็นเหตุให้เงินสกุลหลักอื่นๆ รวมทั้งเงินสกุลเหรียญนิวซีแลนด์เกิดความผันผวนและอ่อนค่าลงมาก 
อย่างไรก็ตาม หลังจากบริษัทได้ขอมติผู้ถือหน่วยลงทุน เพื่อขอขยายอายุกองทุนออกไปเมื่อเดือนก.ค.ที่ผ่านมา เพราะเชื่อว่าในระยะยาวค่าเงินเหรียญนิวซีแลนด์น่าจะแข็งค่ากลับมาได้ พร้อมทั้งเพิ่มเงื่อนไขยกเลิกกองทุนได้ก่อนครบอายุโครงการ 2 ปี 6 เดือน 15 วัน หากหน่วยลงทุน (NAV) มีมูลค่าเพิ่มขึ้นเป็น 10.62 บาท เป็นเวลา 1 วันทำการ ปรากฏว่าล่าสุดเมื่อวันที่ 22 ก.ย.ที่ผ่านมา กองทุนให้ผลตอบแทนได้ตามเป้า มีมูลค่าเท่ากับ 10.6608 บาทต่อหน่วย จึงคืนเงินลงทุนพร้อมผลตอบแทนให้แก่ผู้ถือหน่วยลงทุนได้ก่อนครบอายุกองทุนได้ในวันที่ 29 ก.ย.นี้ กองทุนดังกล่าวมีกำหนดเลิกกองทุนและดำเนินการรับซื้อคืนหน่วยลงทุนโดยอัตโนมัติประมาณ วันที่ 29 ก.ย.2552 นี้ ส่วนกองทุนนิวซีแลนด์กองอื่นๆ ของบลจ.ทิสโก้ น่าจะถึงเป้าโดยเร็ว
อย่างไรก็ตาม เพื่อเตรียมการรองรับลูกค้าบางส่วนที่อาจต้องการโยกเงินไปลงทุนในตราสารหนี้ต่างประเทศที่มีความเสี่ยงทางด้านเครดิตต่ำ อัตราดอกเบี้ยสูงและมีทิศทางการแข็งค่าของเงินต่อเนื่อง บลจ.ทิสโก้ จึงออกกองทุนเปิดทิสโก้ ตราสารหนี้ภาครัฐสกุลเงินออสเตรเลีย ที่ให้ผู้ลงทุนสามารถซื้อขายหน่วยลงทุนได้ทุกวันทำการมารองรับ โดยจะเปิดขายและรับซื้อคืนหน่วยลงทุนในวันที่ 1 ต.ค. 2552 นี้ ซึ่งกองทุนจะรับผลตอบแทนเป็นสกุลเงินเหรียญออสเตรเลีย จึงเป็นการเพิ่มโอกาสทำกำไรหากค่าเงินออสเตรเลียมีแนวโน้มแข็งค่าขึ้น 
นายธีรพันธุ์ จิตตาลาน กรรมการผู้จัดการ บลจ.นครหลวงไทย กล่าวว่า หลังจากกองทุนเปิดเอสซี นิวซีแลนด์ บอนด์และกองทุนเปิดเอสซีไอ นิวซีแลนด์ บอนด์ 2 ครบอายุกองทุนไปเมื่อวันที่ 15 ก.ค.ที่ผ่านมา และมีผลขาดทุนจากอัตราแลกเปลี่ยน บริษัทจึงเปิดทางเลือกโดยออกกองทุนที่ลงทุนพันธบัตรออสเตรเลียมาทดแทน เนื่องจากมีสภาพคล่องสูงกว่านิวซีแลนด์ปัจจุบันค่าเงินเหรียญออสเตรเลียแข็งค่าขึ้น ส่งผลให้กองทุนที่ลงทุนในพันธบัตรออสเตรเลียมีผลตอบแทนที่ดี ส่งผลดีต่อผู้ลงทุนที่ได้ลงทุนกองทุนเปิดเอสซี นิวซีแลนด์ บอนด์ และกองทุนเปิดเอสซีไอ นิวซีแลนด์ บอนด์ 2 ซึ่งครบอายุไปเมื่อวันที่ 15 ก.ค.ที่ผ่านมา และขาดทุนจากอัตราแลกเปลี่ยนหันมาลงทุนกองทุนพันธบัตรรัฐบาลออสเตรเลียซึ่งมีสภาพคล่องมากกว่า
ทั้งนี้ กองทุนดังกล่าวเป็นกองทุนปิด อายุโครงการประมาณ 1 ปี เป้าหมาย 15% ปิดกองทุน
สำหรับช่วงที่เหลือของปีนี้บริษัทมีแผนจะออกกองทุนที่ลงทุนในสินค้าโภคภัณฑ์ที่สามารถลงทุนในอนุพันธ์ รวมทั้งกำลังดูกองทุนที่ลงทุนในอสังหาริมทรัพย์ทั้งในและต่างประเทศ (REIT) ขณะที่ตลาดหุ้นไทยคาดว่าในปีหน้าคงเห็น 800 จุด จากปีนี้คงอยู่แถว 700 กว่าจุด